CELEX: 62009CN0122
Language: et
Date: 2009-04-02 00:00:00
Title: Kohtuasi C-122/09: Eelotsusetaotlus, mille esitas Symvoulio tis Epikrateias (Kreeka) 2. aprillil 2009 — Enosi Efopliston Aktoploïas , ANEK , Minoïkes Grammes , N.E.Lesbou , Blue Star Ferries versus Ypourgos Emborikis Naftilias

20.6.2009   
            
            
               ET
            
            
               Euroopa Liidu Teataja
            
            
               C 141/30
            
         Eelotsusetaotlus, mille esitas Symvoulio tis Epikrateias (Kreeka) 2. aprillil 2009 — „Enosi Efopliston Aktoploïas”, „ANEK”, „Minoïkes Grammes”, „N.E.Lesbou”, „Blue Star Ferries” versus Ypourgos Emborikis Naftilias
   (Kohtuasi C-122/09)
   2009/C 141/52
   Kohtumenetluse keel: kreeka
   
      Eelotsusetaotluse esitanud kohus
   
   Symvoulio tis Epikrateias
   
      Põhikohtuasja pooled
   
   
      Kaebuse esitajad:„Enosi Efopliston Aktoploïas”, „ANEK”, „Minoïkes Grammes”, „N.E.Lesbou”, „Blue Star Ferries”
   
      Vastustaja: Ypourgos Emborikis Naftilias
   
      Eelotsuse küsimused
   
   
               1)
            
            
               Kas EÜ artikli 10 teise lõigu ja EÜ artikli 249 teise lõigu mõttes: i) on Kreeka seadusandja kohustatud ajal, mil Kreeka suhtes kehtib nõukogu 7. detsembri 1992. aasta määruse (EMÜ) nr 3577/92 teenuste osutamise vabaduse põhimõtte kohaldamise kohta merevedudel liikmesriikides (merekabotaaž) (EÜT L 364, lk 7; ELT eriväljaanne 06/03, lk 10) artikli 6 lõikes 3 ette nähtud ajutine — ehk kuni 1. jaanuarini 2004 kehtiv — erand selle määruse kohaldamisest, hoiduma vastu võtmast õigusnorme, mis võivad tõsiselt kahjustada määruse nr 3577/92 täielikku ja tõhusat kohaldamist Kreekas alates 1. jaanuarist 2004 ja edaspidi; ii) kas eraõiguslikel isikutel on õigus tugineda kõnesoleval määrusele, et vaidlustada Kreeka seadusandja enne 1. jaanuari 2004 vastu võetud õigusnormide kehtivus juhul, kui need siseriiklikud õigusnormid kahjustavad tõsiselt määruse täielikku ja tõhusat kohaldamist Kreekas alates 1. jaanuarist 2004?
            
         
               2)
            
            
               Kas juhul, kui vastus esimesele küsimusele on jaatav, kahjustatakse määruse nr 3577/92 täielikku kohaldamist Kreekas alates 1. jaanuarist 2004 tõsiselt sellega, et Kreeka seadusandja võttis enne 1. jaanuari 2004 vastu õigusnormid, mis on ammendavad ja alalised, milles ei nähta ette nende kehtetuks muutumist alates 1. jaanuarist 2004 ja mis on vastuolus määrusega nr 3577/92?
            
         
               3)
            
            
               Kas juhul, kui vastus esimesele ja teisele küsimusele on jaatav, võimaldavad määruse (EMÜ) nr 3577/92 artiklid 1, 2 ja 4 vastu võtta siseriiklikke õigusnorme, mille kohaselt võivad laevaomanikud kabotaažiteenuseid osutada üksnes konkreetsetel liinidel, mille selles valdkonnas pädev siseriiklik ametiasutus igal aastal kindlaks määrab, ning eelneva haldusloa alusel, mis on välja antud vastavalt loakorrale, millel on järgmised omadused: i) see puudutab ühtviisi kõiki saari teenindavaid liine, ii) pädevatel siseriiklikel ametiasutustel on võimalus nõustuda esitatud laeva liinil käikulaskmise loa taotlusega, tehes oma kaalutlusõigust kasutades või ilma, et ta määraks eelnevalt kindlaks kohaldatavad kriteeriumid, ühepoolselt muudatusi taotluse elementides mis käsitlevad teenuste osutamise sagedust ja katkestamise perioodi ning tasumäärasid?
            
         
               4)
            
            
               Kas juhul, kui vastus esimesele ja teisele küsimusele on jaatav, kehtestab EÜ artikli 49 mõttes teenuste osutamise vabaduse lubamatu piirangu siseriiklik õigusnorm, millega nähakse ette, et laevaomanik, kellele haldusasutus on andnud laeva konkreetsel liinil käikulaskmise loa (rahuldades tema taotluse esialgses vormis või muutes eelnevalt mõnda selle elementi, kusjuures laevaomanik nõustus nende muudatustega), on põhimõtteliselt kohustatud osutama asjaomasel liinil teenust katkematult kogu aastase teenindusperioodi vältel ja peab enne teenindama hakkamist esitama selle kohustuse täitmise tagamiseks garantiikirja, kusjuures garantii nõutakse tervikuna või osaliselt sisse asjaomase kohustuse täitmata jätmise või mittenõuetekohase täitmise korral?